Kae_ks, kae meelestäni,  meelest, meele poolõstani:  mis n´ooq poisiq siiä ots´vaq,  mis n´ooq meheq siiä saiq?  N´ooq ei olõq poissa pulmaq,  poissa pulmaq, meeste joogiq,  n´ooq ommaq naistõ joogiq,  naistõ joogiq, naistõ pulmaq!  Oo_ks meil nuurt nulganaist,  vaest vaivanägijät!  Tulli tälle surm suu mano,  tulli katsk kaala mano,  tull´ täl halu hambihe,  tull´ valu varbihe.  Viidi tä ütsindä tarrõ,  pümehehe huunõhe.  Käve_ks tä käpilde tarõh,  põlvildõ tä põrmandul,  käeq  iks täl orrõh ogisiq,  sõrmõq saina samblih,  haard´ iks tä hamõht hammastõga,  haugas´ lipso liniket,  haard´ iks jumalat pallõlda,  haard´ Maarjat manida -  päse-s vaenõ vaiva seest,  päse-s suurõ surma seest.  Tuudi_ks vallast vana naane,  elähünnü inemine -  hot´ tulli_ks vallast vana naane,  elähünnü inemine,  päse-s iks vaenõ vaiva seest,  päse-s suurõ surma seest.  Haari jäl jumalat pallõlda,  haari Marijat manida.  Tulli_ks jummal taivast  sinipilvi sisest,  langassinõ oll´ luvvakõnõ,  veeringine vihakõnõ,  oll´ täl lipõ livvakoh,  lämmi vesi länikoh,  mõsi tä näio puhtast,  mõsi kabo kalmist.  Sys pässi_ks vaenõ vallalõ,  pässi suurõ surma seest:  nelli sai jalga jalotsihe,  kats pääd pähütsehe!